**A MŰVÉSZETEK HÁZA VESZPRÉM ÉS A MANK NONPROFIT KFT. KÖZÖS NYÍLT PÁLYÁZATI FELHÍVÁSA**

**Test / Harmónia**

A Művészetek Háza Veszprém és a MANK Magyar Alkotóművészeti Közhasznú Nonprofit Kft. közös nyílt pályázati felhívást hirdet képző- és iparművészek számára *Test / Harmónia* címmel a Kép/Test/Lét projekt keretében az emberi test harmóniáját, az emberi mozdulat esztétikumát ábrázoló alkotások létrehozására, bemutatására.

**A pályázat célja:**

A pályázat kiemelt célkitűzése, hogy az alkotóművészet területén tevékenykedő jelentős vidéki művészközösségeknek megjelenési lehetőségeket biztosítson, támogassa a művészek lokális megszólítását és közösségé formálását, ezáltal a különböző művészeti területek közötti összhang megteremtését. További cél, hogy a színvonalas körülmények között megvalósuló megmutatkozási lehetőségek alkalmat teremtsenek a művészeknek a közönséggel való találkozásra, a helyi és térségi művészeti élet erősítésére.

**A pályázat témája:**

Pályázni az emberi test harmóniájának megmutatását, bemutatását ábrázoló; a tánc, a mozgást végző ember szépségét, az emberi mozdulat esztétikumát fókuszba helyező önálló műalkotással lehet. Egy pályázó egy műalkotással (festmény, grafika, szobor, egyéb technika) pályázhat.

**Pályázók köre:**

Pályázatot nyújthat be minden olyan képző- vagy iparművész, mint magánszemély, aki már igazolhatóan önálló művészi tevékenységet tud felmutatni, és Veszprém és/vagy térségéhez köthető művészi életúttal rendelkeznek.

**A pályázat kötelező elemei:**

A pályázatokat a vptestharmonia@gmail.com címre várjuk az alábbi mellékletekkel:

1. A pályázó aláírásával hitelesített szakmai önéletrajz maximum 3000 karakter, vagy 2 flekk terjedelemben, amely tartalmazza: a pályázó nevét, születési helyét és idejét, állandó/levelezési címét, e-mail címét, telefonszámát, feltétlen és visszavonhatatlan hozzájárulását a személyes adatainak a pályázat lebonyolítása céljából, annak időtartama alatti kezeléséhez, valamint a művész alkotói hitvallását.
2. A pályamű bemutatása maximum 1500 karakter terjedelemben, amely tartalmazza a pályamű címét, műfaját, a mű technikáját, méretét.
3. A pályaműről készült jó minőségű fényképeket digitális formátumban adják be (a hosszabbik oldal legalább 3500 pixel legyen). Kérjük, hogy a műalkotásokról készített fotó-reprodukciót úgy készítsék el, hogy alkalmas legyen a kiállítási katalógusban való megjelentetésre is. Amennyiben a pályamű digitalizált változata meghaladná a 4MB méretet, akkor a csatolmányt fájlmegosztó rendszer (WeTransfer, Mammutmail stb.) segítségével küldjék el, feltüntetve a küldeményben a pályázó nevét, valamint a pályamű címét. Ez esetben jelezzék a pályázatukban, hogy a pályamű fájlmegosztó rendszerrel fog a pályázat 3. mellékleteként érkezni.

Kérjük, az email tárgyában az alábbiakat tüntessék fel: TESTHARMÓNIA\_Veszprém\_Alkotó neve (pl. TESTHARMÓNIA\_Veszprém\_Minta Géza). A beérkező pályázatokat egy darab e-mailben várjuk az összes melléklettel együtt. Felhívjuk szíves figyelmüket, hogy a több e-mailben érkező pályázatokat nem tudjuk értékelni. A legnagyobb elküldhető állományméret üzenetenként: 4MB.

**A pályázat beadási határideje:**

2020. június 30.

**A pályázat elbírálása:**

A beérkezett pályaműveket neves művészekből és művészettörténészekből álló szakmai zsűri értékeli. A pályázatok elbírálása a benyújtási határidőt követően maximum 30 napon belül történik. A döntésről a pályázók írásbeli értesítést kapnak az általuk megadott e-mail címre. A döntés ellen fellebbezésnek helye nincs.

A zsűri által kiválasztott alkotások *Test/Harmónia* című kiállításon kerülnek bemutatásra a Kép/Test/Lét projekt megvalósítása keretén belül, valamint a kiállított művekről és alkotóikról színvonalas bemutató katalógus is készül. A kiállítás tervezett helyszíne: Dubniczay-palota / Magtár (8200, Veszprém Vár utca 29.). Tekintettel a jelenlegi koronavírus helyzetre, a kiállítás megvalósításának időpontja bizonytalan, de a zsűri által kiválasztott alkotókat folyamatosan informáljuk és időben értesítjük az aktualitásokról. Pályázóink megértését és türelmét előre is köszönjük!

A pályázattal kapcsolatban felvilágosítás kérhető a dohnalszonja@arthouseweb.hu címen.

2020. május 20.

Művészetek Háza Veszprém MANK Nonprofit Kft.